Document ID: 32005R2037

KOMISJONI MÄÄRUS (EÜ) nr 2037/2005,
14. detsember 2005,
millega muudetakse koktsidiostaatikumide rühma kuuluva söödalisandi lubamistingimusi
(EMPs kohaldatav tekst)
EUROOPA ÜHENDUSTE KOMISJON,
võttes arvesse Euroopa Ühenduse asutamislepingut,
võttes arvesse Euroopa Parlamendi ja nõukogu 22. septembri 2003. aasta määrust (EÜ) nr 1831/2003 loomasöötades kasutatavate söödalisandite kohta, (1) eriti selle artikli 13 lõiget 3,
ning arvestades järgmist:
(1)
Söödalisand naatriumlasalotsiid A (Avatec 15 %) on lubatud teatavatel tingimustel vastavalt nõukogu direktiivile 70/524/EMÜ. (2) Seda lisandit on praegu lubatud kasutada koktsidiostaatikumide rühmas kalkunite puhul komisjoni määruse (EÜ) nr 2430/1999 (3) kohaselt ning muna- ja broilerkanade puhul komisjoni määruse (EÜ) nr 1455/2004 (4) kohaselt. Kõnealusest söödalisandist on teatatud kui olemasolevast tootest vastavalt määruse (EÜ) nr 1831/2003 artiklile 10 ja selle suhtes kehtivad kõnealuse sätte rakendamisega seotud kontrollid ning kord.
(2)
Asjaomane ettevõte on esitanud täiendava toimiku, taotledes olemasoleva kandeaine muutmist.
(3)
Määrusega (EÜ) nr 1831/2003 nähakse ette võimalus muuta söödalisandi kasutusluba vastavalt Euroopa Toiduohutusameti (edaspidi “amet”) arvamusele selle kohta, kas luba endiselt vastab kõnealuses määruses sätestatud tingimustele.
(4)
Komisjon palus ametil hinnata asjaomaseid andmeid, mis on lisatud taotlusele muuta määrustes (EÜ) nr 2430/1999 ja 1455/2004 osutatud luba, ja anda nõu võimaliku kahjustava mõju kohta ohutusele ja tõhususele, kui naatriumlasalotsiid A-d kasutatakse uue kandeainega. Vastuseks sellele palvele avaldas amet 26. augustil 2005 arvamuse naatriumlasalotsiid A kasutamise kohta söötades.
(5)
Ameti arvamuses jõuti järeldusele, et uue preparaadi kasutamine ei peaks tekitama täiendavat ohtu inimestele, loomadele ega keskkonnale ja preparaadi uus koostis ei kahjusta naatriumlasalotsiid A püsivust.
(6)
Jääkide piirnorm (MRL) kõnealuse aine jaoks on kehtestatud nõukogu 26. juuni 1990. aasta määrusega (EMÜ) nr 2377/90, milles sätestatakse ühenduse menetlus veterinaarravimijääkide piirnormide kehtestamiseks loomsetes toiduainetes. (5)
(7)
Seetõttu tuleks määrusi (EÜ) nr 2430/1999 ja 1455/2004 vastavalt muuta.
(8)
Käesolevas määruses sätestatud meetmed on kooskõlas toiduahela ja loomatervishoiu alalise komitee arvamusega,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 2430/1999 I lisas asendatakse kanne E 763, naatriumlasalotsiid A, käesoleva määruse I lisa tekstiga.
Artikkel 2
Määruse (EÜ) nr 1455/2004 lisa asendatakse käesoleva määruse II lisaga.
Artikkel 3
Käesolev määrus jõustub kolmandal päeval pärast selle avaldamist Euroopa Liidu Teatajas.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 14. detsember 2005

Labels: 0
3
17
6